Audna
Store norske leksikon,Geografi,Norges geografi,Agder,Lyngdal
Audna er en elv i Lyngdal og Lindesnes kommuner i Agder (Vest-Agder). Den er 55 km lang og har et nedbørfelt på 438 km2. Elva kommer fra Grindheimsvatn (116 moh.) i Audnedal, renner gjennom Øvre Øydnavatnet (111 moh.) og Ytre Øydnavatnet (96 moh.) til den munner ut i den korte Snigsfjorden mellom Unnerøy og Tjaum-halvøya i Lindesnes kommune.
Det går laks i Audna opp til Ytre Øydnavatnet. Audna opptar flere tilløpselver; flere av dem er regulerte. Det er utbygd i alt åtte kraftverk i Audna og sideelvene med en samlet maskininstallasjon på 11,0 MW og en midlere årsproduksjon på 48,5 GWh (2019); av dette er henholdsvis 88 og 94 prosent i Lindesnes kommune. Det største enkeltverket er Tryland i Lindesnes med en maskininstallasjon på 5,4 MW. Kart  Les mer i Store norske leksikon vannkraft Lyngdal Lindesnes Agder